Leo Lastimosa

Si **Leo Andanar Lastimosa** (natawo Septyembre 26, 1964) kay usa ka beteranong tri-media nga peryodista nga naka-base sa Dakbayan sa Sugbo, Sugbo. Siya usa ka kanhi anchorman sa ABS-CBN para sa programang balitang rehiyon para telebisyon ang *TV Patrol Central Visayas,* kanhi host sa radyo para sa current affairs nga programang *Arangkada* nga gisibya sa estasyong radyo DYAB, ug kasamtangang kolumnista para sa *The Freeman* ug *Banat* nga inadlaw nga mantalaan. Sa pagkakaron, gi-livestream niya ang iyang mga komentaryo sa balita sa iyang channel sa YouTube.  

## Kabatan-onan
Si Lastimosa kay anak og mag-uuma ug magtutudlo sa pampublikong eskwelahan. Nagdako sa kakabos sa Talisay, pangandoy niya nga mahimong magsusulat. Sa iyang pagka-high school, nakahukom siya nga mosumite og usa ka unsolicited nga artikulo ngadto sa publisher sa *The Freeman*, usa ka lokal nga inadlaw nga mantalaan sa Sugbo. Ang iyahang artikulo kay napublikar pagkasunod nga adlaw. Kining panghitabo nakadasig kaniya nga magpadayon sa iyang journalistic nga karera. 

Nakakuha siya og degree sa political science sa University of San Jose-Recoletos, pinaagi sa scholarship sa Ramon Aboitiz Foundation Inc. (RAFI). Unya, miadto siya sa University of San Carlos College of Law isip scholar (ni Wilfredo “Baby” Camomot), apan wala niya kini napadayon ug natapos. 

## Karera

Nagsugod ang iyang propesyonal nga karera sa journalismo niadtong 1985 sa DYLA-AM. Sunod, nibalhin siya og lain nga estasyon sa radyo, ang DYRF. Atol sa kinapungkayan sa unang rebolusyong EDSA, aduna siyay papel sa operasyon sa newsroom sa maong estasyon. Niadtong 1995, nahimo siyang news director sa bag-ong gi-launch nga estasyon sa radyo, ang DYAB, ug nagsugod usab siya og host sa regular nga programa sa telebisyon nga *Banat Visayas, Sulong Mindanao*. Miangkon siya nga nakadawat siya og mga hulga sa kamatayon atol sa iyang karera isip journalist. 

Sa 2003, nahimo siyang news anchorman para sa *TV Patrol Central Visayas*, nga nasibya sa ABS-CBN 3 Cebu. Nagsugod pud siya pagsuwat ug column gitawag nga *Arangkada* sa The Freeman, usa ka lokal nga inadlaw nga mantalaan sa Sugbo, ginamit ang pinulungang Cebuano. 

### Pag-dekriminalisar sa libel
Niadtong 2007, si kanhi Gobernador sa Sugbo nga si Gwendolyn Garcia mipasaka og kasong libel batok kang Lastimosa. Giingon sa kaso nga si Garcia maoy gipasabot sa kolum ni Lastimosa nga gititulohan og *Doling Kawatan*, nga gipatik sa *The Freeman* niadtong Hunyo 29, 2007. Niadtong Agosto 27, 2010, ang huwes sa Regional Trial Court Branch 14 nga si Judge Raphael Yrastorza mipirma og warrant of arrest batok kang Lastimosa, pero siya nakapiyansa.

Gilimod ni Lastimosa nga si Garcia maoy gipasabot sa maong artikulo. Apan niadtong Agosto 30, 2013, nadisisyonan siya sa korte nga sad-an, ug gihukman nga mubayad og ₱6,000 nga multa ug dugang nga ₱2,000,000 isip bayad sa moral nga kadaut. Napildi siya sa iyang apela human gituboy sa Court of Appeals ang desisyon sa ubos nga korte. Ang iyang abogado nga si Atty. Celso Espinosa misang-at og motion for reconsideration aron mabali ang desisyon sa appellate court.

Kini nga kaso sa libel, ingon man ang ubang susamang mga kaso batok sa mga mamamahayag sa nasud, misangpot sa bag-ong mga panawagan nga i-dekriminalisar ang libel aron mapanalipdan ang kagawasan sa pamahayag.

Niadtong Disyembre 5, 2022, giabswelto si Lastimosa sa tanang akusasyon sa libel batok kang Garcia pinaagi sa desisyon sa Korte Suprema.

## Journalist sa Online Media
Human sa pagsira sa ABS-CBN, si Lastimosa nahimong usa ka news commentator sa online media nga independyente sa bisan unsang establisadong media outlet. Usa siya sa daghang mga mamamahayag karon nga nahimong content creator. Naga-livestream siya matag-adlaw, kasagaran sa iyang YouTube channel. Sa buntag, mag-live siya sa programa nga *Baruganan*, ug sa gabii, sa *Panahum sa Kilom-Kilom*.
## Mga tinubdan